पाकिस्तान के कब्जे वाले कश्मीर में रविवार को मतदान  
पाकिस्तान के कब्जे वाले कश्मीर में नई एसेम्बली के लिए रविवार को मतदान होगा। चुनाव प्रचार शुक्रवार आधी रात को समाप्त हो गया।
पाकिस्तान के कब्जे वाले कश्मीर में नई एसेम्बली के लिए रविवार को मतदान होगा। चुनाव प्रचार शुक्रवार आधी रात को समाप्त हो गया।  समाचार चैनल 'जिओ न्यूज' के मुताबिक चुनाव प्रचार के दौरान कई राजनीतिक पार्टियों और निर्दलीय उम्मीदवारों ने चुनावी सभाओं को सम्बोधित किया और मतदाताओं के घर जाकर अपने पक्ष में मतदान करने के लिए कहा।  चुनाव में 421 उम्मीदवार मैदान में हैं। एसेम्बली की 49 सीटों में से 41 के लिए मतदान रविवार को होगा जबकि आठ सीटें महिलाओं एवं तकनीक विशेषज्ञों के लिए आरक्षित रखी गई हैं।  विशेषज्ञों के मुताबिक पहले के चुनावों के विपरीत इस बार मुकाबला दो प्रमुख पार्टियों मुस्लिम कांफ्रेंस और पाकिस्तान पीपुल्स पार्टी (पीपीपी) के बीच होता नहीं दिख रहा है।  विशेषज्ञों के अनुसार क्षेत्र में इस बार चुनाव लड़ रही पाकिस्तान मुस्लिम लीग (नवाज) ने मुकाबले को त्रिकोणीय बना दिया है।  राज्य निर्वाचन आयोग के मुताबिक मतदाताओं की कुल संख्या 3,017,816 है। कुल 5,559 मतदान केंद्र और 6,448 मतदाता स्थल बनाए गए हैं जबकि मतदान पर निगरानी रखने के लिए करीब 4351 निर्वाचन अधिकारियों की नियुक्ति की गई है।